Vrou (60) op kleinhoewe aangeval, beroofFoto: Pexels. Die polisie in die Vrystaat het ŉ volskaalse soektog van stapel gestuur na verdagtes wat ’n vrou (60) op haar kleinhoewe net buite Bloemfontein in die Vrystaat aangeval het. Kapt. Chaka Marope, woordvoerder van die polisie, het gesê die aanval het op die Kloofeinde- kleinhoewes buite Bloemfontein plaasgevind. “Die vrou het Maandag omstreeks 17:30 by die plaas aangekom, toe drie gewapende aanvallers met balaklawas aan haar oorval het toe sy by haar huis ingaan,” het Marope gesê. Volgens Marope is die vrou se bene en hande met toue vasgebind. “Die aanvallers het daarna die huis geplunder,” het Marope gesê. Marope het gesê die aanvallers het daarin geslaag om die kluis op te breek. “Hulle het van die toneel gevlug in die slagoffer se silwer Audi A4 (FBW551FS) met ŉ wapen, patrone, bankkaarte en kontant. Hy het gesê die slagoffer het geringe beserings aan haar bene en hande opgedoen. Niemand is nog in verband met die voorval in hegtenis geneem nie. Die ondersoek duur voort. Mense met inligting oor die voorval word versoek om die polisie te bel by 051 507 6000.